Psalam (Šarić) 146.
1Aleluja! Hvali, dušo moja, Gospoda! 

2Hvalit ću Gospoda za života svojega, pjevat ću Bogu svojemu, dok me je god. 

3Ne uzdajte se u knezove, u sina kojeg čovjeka, koji ne može pomoći! 

4Izađe li iz njega duh njegov, to se on vraća u zemlju; u isti dan rastope se osnove njegove. 

5Blagoslovljen je onaj, kojemu je pomoćnik Bog Jakovljev, kojemu je uzdanje u Gospodu, Bogu njegovu, 

6U njemu, koji stvori nebo i zemlju, more i sve što je u njima; koji drži vjernost dovijeka, 

7Koji čini pravdu potlačenima, koji daje kruh gladnima. Gospod oslobađa zarobljene. 

8Gospod otvara oči slijepcima, Gospod uspravlja pognute, Gospod ljubi pravednike. 

9Gospod čuva tuđince, uzdržava sirote i udovice; a bezbožnicima put zakrčuje. 

10 Gospod je kralj dovijeka, Sione, Bog je tvoj kroz sve naraštaje! Aleluja! 

Psalmi (Šarić)